Ubijen Anvar al-Avlaki
Radikalni muslimanski sveštenik, rođen u Americi, ubijen je u Jemenu u američkom vazdušnom napadu koji je koordinisala CIA
Gotovo pet mjeseci nakon što je Osama bin Laden ubijen u Pakistanu, američka vojska uklonila je još jednog opasnog teroristu. Anvar al-Avlaki, jedan od lidera al-Kaide na Arabijskom polustrvu, ubijen je u američkom vazdušnom napadu u Jemenu sa još nekolicinom osumnjičenih terorista. Američki zvaničnici smatrali su Avlakija najopasnijim čovjekom u svijetu. Predsjednik Obama ocijenio je da je njegovom smrću nanijet težak udarac najaktivnijem ogranku al-Kaide. Radikalni sveštenik regrutovao je i motivisao teroriste zapaljivom anti-američkom retorikom. Vlasti su ga povezivale sa više terorističkih zavjera na američkom tlu. Smatra se da je bio u direktnom kontaktu sa napadačem u vojnoj bazi Fort Hud, Nidalom Malikom Hasanom, uoči novembarskog masakra, te da je savjetovao Nigerijca Umara Faruka koji je pokušao da aktivira eksploziv u američkom avionu iznad Detroita. Njegova organizacije takođe je pokušala da digne u vazduh američke teretne avione, pomoću eksploziva koji je bio ubačen u štampače. Anvar al-Avlaki, čiji su roditelji Jemenci, rođen je u Sjedinjenim Državama 1971. i služio je kao imam u nekoliko američkih džamija. Tečno je govorio arapski i engleski. Dobro poznavanje jezika i pristup internetu činili su ga posebno opasnim, smatra bivši direktor američkog Nacionalnog centra za bobru protiv terorizma Majkl Lejter. Avlaki je privlačio lojalne sledbenike predavanjima na jutjubu, blogovima i stranicom na Fejsbuku. Bivši direktor Centralne obavještajne agencije Majkl Hejden smatra da je Avlakijeva smrt važna pobjeda u globalnoj borbi protiv terorizma, ali da je njegov ogranak Al-Kaide i dalje ozbiljna prijetnja. Zahvaljujući tehnologiji, Avlakijeve poruke odjekivaće u sajberspejsu dugo nakon njegove smrti, dok Zapad bude pažljivo pratio ko će ga nasiljediti.